MAEZTU PEREZ (EH Bildu, 2015-05-29):
Eskerrik asko legebiltzarburu andrea, egun on guztioi, egun on sailburuak, egun on lehendakari jauna.
Ez dut uste gai honen inguruan aurrekariak sakonki azaltzea merezi duenik uste dudalako denok oso ondo ezagutzen ditugula zeintzuk diren aurrekariak, bakarrik esango dut edo gogoratuko dut orain dela urte eta erdi pasatxo herri ekimen legegile bat erregistratu zuten hainbat herritarrek Legebiltzarrean eta oztopoak oztopo edo oztopo guzti horiek gaindituta, bereziki Euzko Alderdi Jeltzalea eta Alderdi Popularra Parlamentu honen tramitazioan jarritako oztopoak gaindituta, gaur egun eztabaidan daukagu herri ekimen legegile hori, datorren astean, oker ez baldin banago, ponentzia legegile eratuko delako Legebiltzar honetan.
Eta honez gero eztabaida ireki da eta badakigu zeintzuk diren taldeen jarrerak. Badakigu taldeek zuzenketak aurkeztu dituztelako, talde guztiek bat izan ezik, hiru luzapen eskatu ondoren zuzenketarik aurkeztu ez duen taldea izan ezik, baina beste guztiak zuzenketak aurkeztu ditugu.
Beraz, badakigu zein den talde bakoitzaren jarrera gai honen inguruan.
Herritarrek oso agindu zehatza eman ziguten, "fracking"a ez, "fracking"a debekatzea Bizkaia, Araba eta Gipuzkoan, eta jakinik zein da testuinguru juridikoa eta zein da testuinguru energetikoa momentu honetan, taldeek gure zuzenketak aurkeztu ditugu.
Bi jarrera daude, gutxi gora behera, "fracking"a oztopatzeko taldeek aurkeztutako zuzenketei begiratzen baldin badiogu.
Alde batetik, Alderdi Sozialista eta Euskal Herria Bildu Kataluniak jorratutako bidea jorratzea eskatzen dute hemen ere, alegia, gure eskumen propioak erabiltzea "fracking"a oztopatzeko, erabat oztopatzeko.
Kasu honetan, hirigintza eskumena erabiltzea lurzoru urbaniza-ezinean "fracking"a debekatzeko. Hori Alderdi Sozialista eta Euskal Herria Bildu batera egin dugu.
Beste alde batetik, Euskal Herria Bildu harago joan egin da eta eskatu du ere inpaktu anbiental estrategikoa egitea "fracking"a aurrikusten duten plan eta estrategiari, eta gogoratu behar dugu momentu honetan indarrean dagoela hemen estrategia energetiko bat inpaktu anbiental estrategiko barik, estrategia energetiko bat zeinek aurrikusten du "fracking"a egitea eta zuek, nahiz eta aurreko gobernuak onartutako estrategia energetikoa izan, zuek erabiltzen duzuen eta betetzen duzuen estrategia energetikoa.
Eta azkenik ere, Euskal Herriak Bilduk proposatzen du Uren Legea erabiltzea lurralde antolaketako tresna bat erabilita, alegia, akuiferoaren zaurgarritasunaren mapa edo kutsaduraren mapa erabiltzea eta debekatzea "fracking"a akuiferoaren zaurgarritasun ertain, handi edo oso handi duten akuiferotan.
Beraz, alde batetik eskumen propioak erabiltzea "fracking"a erabat oztopatzeko Araba, Bizkaia eta Gipuzkoan eta, beste alde batetik, beste proposamen bat dago eta da Euzko Alderdi Jeltzalearena, azken momentuan Euzko Alderdi Jeltzaleak egindako proposamena, bost urteko moratoria bat.
Eta hor dator gure galdera Euzko Alderdi Jeltzaleari, kasu honetan Gobernuari, jakinik moratoria baten ibilbide juridikoa eta debekuarena berdina izan direla, eta jakinik esaten dut Espainiako Gobernuak txosten bat bidali zuelako Legebiltzar honetara esanik ibilbide juridikoa berdina izango dela, alegia, berdin-berdin errekurrituko duela debeku orokor bat edo moratoria orokor bat, jakinik ere Andaluziak bide hori jorratzea nahi zuela eta Estatuko Gobernuak txosten bat bidali zuela esanez hori euren eskumen propioak, alegia, energia planifikazioaren eskumenak urratzen zituela errekurrituko zuela, zein da zuen jarrera moratorioaren aurrean?
Gu prest gauzelako gaur egun dagoen marko juridiko estatala ez betetzeko edo, hobeto esanda, hemen erabakitzeko zer egin gure baliabide energetikoaren eta zelan ustiatu gure baliabide energetikoak.
Gu prest gaude, baina kopia eta originalaren artean, gu originalarekin geratzen gara, alegia, debekuarekin. Baldin badakigu ibilbide juridikoa berdina izango dela, zergatik moratoria eta ez debeku orokor bat?
Gainera, moratoriaren eskaera horrek beste atal bat dauka eta da gainera eskatzen duela suspentzio bat gaur egun indarrean dauden baimenen inguruan, eta hori bai dela Estaturen konpetentziaren esparruan sartzea, oso ondo dakigulako Estatuak erabakitzen duena zeintzuk diren epeak baimenak tramitatzerako orduan.
Beraz, ikusten dugu ibilbide juridikoa nahiko murritza izango dela. Gu prest gaude ibilbide hori batera egiteko, baina beti ere jakinik zein den Gobernuaren benetako jarrera.
Eta zergatik esan dut azken hau, zein den benetako jarrera? Sinesgarritasuna edukiko lukeelako moratoriaren eskaera bat lehenengo momentutik Eusko Jaurlaritzak esango balu errenuntziatu egiten duela edo behintzat eten egiten duela momentu honetan euren eskuetan dauden baimenak. Hori da eztabaida honetan faltatzen den bigarren partean.
Daukagu Legebiltzar honetako gehiengo oso handi bat onartzen "fracking"a kaltegarria dela. Batzuk lege sektorialak erabiltzen ditugu debekatzeko edo oztopatzeko eta beste batzuk moratoria, baina denok onartzen dugu kaltegarria dela ingurumenarentzako eta pertsonen osasunarentzako.
Eta bitartean daukagu Eusko Jaurlaritza bat diru publikoa bideratzen praktika hori egin ahal izateko. Hemen kontraesan handi bat dago.
Euzko Alderdi Jeltzaleak onartzen du erratu egin dela "fracking"aren auzian? Euzko Alderdi Jeltzaleak aurkezten du moratoria bat esanez moratorioa horren zioan eta azalpenetan kaltegarria izan ahal denez ingurumenarentzako eta pertsonen osasunentzako, moratoria bat egi behar dela eta zientifikoki aztertu zeintzuk izan ahal diren ondorioak, baina bost urteen moratoria hori.
Beraz, onartzen ari da kaltegarria dela, baina bitartean diru publikoa bideratu dugu eta baliabide publikoak bideratu ditugu praktika hori egin ahal izateko.
Beraz, onartzen duzue zuen errakuntza gai honetan? Onartzen duzue, beraz, arriskutsua dela "fracking"a egitea eta badaudela hainbat txosten hori gaur egun onartzen dutela inongo zalantzarik barik?
Eta azkenik, zer egingo duzue zuek eskatutako esplorazio baimenekin? Zeren momentu honetan Araban dagoen mehatxu larriena edo errealena "fracking"aren arloan Gran Enara baimena deitzen da eta hor Eusko Jaurlaritza da sustatzaile.
Gaur egun momentu honetan lehendakari jaunak erabakitzen badu bertan behera uztea, akabo mehatxu larriena momentu honetan "fracking"aren arloan.
Beraz, sinesgarritasuna edukitzeko moratoria onartzen duzue ala ez eta, moratorioa onartuta, zer egingo duzue zuen eskuetan dauden baimenenik?